ಕಾರ್ಮಿಕನ ಮನೆಯಲ್ಲಿ ಪತ್ತೆಯಾದವು ನೂರಕ್ಕೂ ಹೆಚ್ಚು ಹಾವಿನ ಮರಿಗಳು

ಸಾಂದರ್ಭಿಕ ಚಿತ್ರ

ಭುವನೇಶ್ವರ: ನೂರಕ್ಕೂ ಹೆಚ್ಚು ಹಾವಿನ ಮರಿಗಳು ಹಾಗೂ 20 ಮೊಟ್ಟೆಗಳನ್ನು ಒರಿಸ್ಸಾದ ಭದ್ರಕ ಜಿಲ್ಲೆಯ ಪೈಕಸಹಿ ಗ್ರಾಮದ ಕಾರ್ಮಿಕನ ಮನೆಯಲ್ಲಿ ಪತ್ತೆಯಾಗಿವೆ.

ಪೈಕಸಹಿ ಗ್ರಾಮದ ಭಿಜಯ್ ಭುಯಾನ್ ಎಂಬವರ ಮನೆಯಲ್ಲಿ ಶನಿವಾರ 20 ಹಾವಿನ ಮೊಟ್ಟೆಗಳು ಹಾಗೂ ತಾಯಿ ಹಾವಿನ ಸಮೇತ 110 ಹೆಚ್ಚು ಹಾವುಗಳನ್ನು ಹಿಡಿದು ರಕ್ಷಿಸಲಾಗಿದೆ ಎಂದು ಜಿಲ್ಲಾ ಅರಣ್ಯಾಧಿಕಾರಿ ಅಮ್ಲನ್ ನಾಯಕ್ ತಿಳಿಸಿದ್ದಾರೆ.

ಮರಿಗಳು ಕಳೆದ ಎರಡು ಮೂರು ದಿನಗಳ ಹಿಂದೆ ಮೊಟ್ಟೆಯಿಂದ ಹೊರಬಂದಿದ್ದು, ಗಂಡು ಮತ್ತು ಹೆಣ್ಣು ಹಾವಿನ ಮರಿಗಳು ಸುಮಾರು 2.1ಮೀ ಉದ್ದವಿದೆ. ಈ ಹಾವುಗಳ ಸಾಮಾನ್ಯವಾಗಿ ಮನುಷ್ಯನಿಂದ ದೂರವಿರುತ್ತವೆ. ಆದರೆ ಇಲ್ಲಿ ಇಷ್ಟು ಪ್ರಮಾಣದಲ್ಲಿ ಸಿಕ್ಕಿರುವ ಹಾವುಗಳು ಆಶ್ಚರ್ಯ ಮೂಡಿಸುತ್ತವೆ. ಹಾವುಗಳನ್ನು ಹತ್ತಿರದ ಹಡಗರ್ ವನ್ಯಜೀವಿ ಅಭಯಾರಣ್ಯದಲ್ಲಿ ಬಿಡಲಾಗುತ್ತದೆ ಎಂದು ಅರಣ್ಯಾಧಿಕಾರಿಗಳು ಸ್ಪಷ್ಟಪಡಿಸಿದ್ದಾರೆ.

ಎಲ್ಲಿಂದ ಬಂತು ಹಾವು?: ಭುಯಾನ್ ಮನೆಯ ಒಂದು ಕೋಣೆಯಲ್ಲಿ ಹುತ್ತವಿದ್ದು ಅದರಲ್ಲಿ ಹಾವುಗಳಿದ್ದವು. ದಿನನಿತ್ಯ ಭುಯಾನ್ ಹುತ್ತಕ್ಕೆ ಪೂಜೆ ಸಲ್ಲಿಸುತ್ತಿದ್ದರಂತೆ. ಈ ಹಿನ್ನೆಲೆಯಲ್ಲಿ ಮನೆಯಲ್ಲಿ ಹಾವುಗಳ ಕಾಣಿಸಿಕೊಂಡಿವೆ ಎಂದು ಗ್ರಾಮಸ್ಥರು ಹೇಳುತ್ತಾರೆ.

ಮನೆಯಲ್ಲಿ ಹಾವುಗಳು ಹರಿದಾಡುತ್ತಿದ್ದು, ಅವುಗಳನ್ನು ಹಿಡಿಯುವಂತೆ ಉರಗ ರಕ್ಷಕ ಎಸ್ ಕೆ ಮಿರ್ಜಾರವರಿಗೆ ಭುಯಾನ್ ವಿಷಯ ತಿಳಿಸಿದ್ದಾರೆ. ಕೂಡಲೇ ಮನೆಗೆ ಬಂದ ಅವರು ಸುಮಾರು 5 ಗಂಟೆ ಕಾರ್ಯಚರಣೆ ನಡೆಸಿ ತಾಯಿ ಹಾವು ಸೇರಿದಂತೆ ಸುಮಾರು 110 ಮರಿಹಾವು ಹಾಗೂ 20 ಮೊಟ್ಟೆಗಳನ್ನು ರಕ್ಷಣೆ ಮಾಡಿದ್ದಾರೆ.